‘‘पृथ्‍वी पर तुम्‍हारे सामीप्‍य में आकर मैंने इस सत्‍य को जाना कि स्‍त्री और पुरुष मिलकर जीवन को कितना सुन्‍दर बना देते हैं। उनका परस्‍पर अनुराग, आकर्षण और साहचर्य जीवन में सौन्‍दर्य और रस संचार करता है, जिसे जाइगा पर हमने कभी अनुभव नहीं किया था। दो पूरक अंशों का मिलकर एक सम्‍पूर्ण इकाई बन जाना और उनका संयुक्‍त सृजन एक ऐसी अद्‌भुत अनुभूति है, जिसे शब्‍दों में नहीं पिरोया जा सकता। सच कहूं तो जाइगावासियों को इस अप्रतिम आनन्‍द से वंचित कर प्रकृति ने उनके साथ घोर अन्‍याय किया था। तुम्‍हें देखते ही मेरे मस्‍तिष्‍क में विचित्र सी भावनाएं जागने लगी थीं, जो जाइगावासी होने के नाते मेरे लिए एकदम नयी अनजानी अनुभूति थी। शायद यह प्रेम था। फिर जो हुआ, तुम जानते हो।’’ अनगिनत स्‍मृतियों के बोझ ने परी का सिर झुका दिया।